Oikeusministeriö

Lausuntopyyntö VN/268/2018

# Rikosseuraamuslaitoksen ja poliisin yhteistyö vankeusaikaisen rikollisuuden estämisessä ja laitosturvallisuuden ylläpitämisessä; sisäministeriön lausunto

Oikeusministeriö on pyytänyt sisäministeriöltä lausuntoa koskien Rikosseuraamuslaitoksen ja poliisin yhteistyötä vankeusaikaisen rikollisuuden estämisessä ja laitosturvallisuuden ylläpitämisessä selvittäneen työryhmän mietintöä. Sisäministeriö lausuu asiassa seuraavaa.

## Yleisiä huomioita

Sisäministeriö on ollut mietinnön laatineessa työryhmässä edustettuna osan työryhmän toimikaudesta ja on tämän vuoksi voinut esittää näkökohtiaan yhteistyön kehittämisestä työryhmätyön aikana.

Sisäministeriö pitää kannatettavana esityksen tavoitteita tehostaa viran-omaisten välistä yhteistyötä rikosten estämiseksi sekä täsmentää ja selkiyttää Rikosseuraamuslaitoksen tehtäviä ja toimivaltuuksia.

Lähtökohtaisesti on perusteltua, että Rikosseuraamuslaitoksen toimivaltuudet hallituksen esitysluonnoksessa esitetyin tavoin eivät voisi perustua rikoksen selvittämiseen. Siten rikoksen selvittämisen poistaminen perusteena rikosseuraamusviranomaisten toimivaltuuksille on sinänsä kannatettavaa. Samassa yhteydessä on kuitenkin pidettävä huoli siitä, ettei rikosten selvittäminen vaikeudu. Tämä onkin hallituksen esitysluonnoksessa asianmukaisesti huomioitu muun muassa sillä, että esitutkintaviranomaisille ehdotetaan annettavaksi tekninen käyttöyhteys Rikosseuraamuslaitoksen turvallisuustietorekisteritietoihin.

## Henkilötietojen käsittelystä Rikosseuraamuslaitoksessa annettu laki

Sisäministeriö pitää tarpeellisena ja perusteltuna säätää henkilötietojen käsittelystä Rikosseuraamuslaitoksessa annettuun lakiin (1069/2015) Rikosseuraamuslaitokselle oikeus tiedon oma-aloitteiseen luovuttamiseen esityksessä ehdotetusti. Edelleen esitys tietojen luovuttamisesta turvallisuustietorekisteristä myös oma-aloitteisesti ja teknisen käyttöyhteyden avulla tai muutoin sähköisesti sekä vankeuslain (767/2005) 19 luvun 1 §:ään ehdotetut muutokset ilmoitusten ja tietojen antamisesta esitutkintaviranomaisille ja syyttäjälle ovat kannatettavia.

## Poliisin, Tullin ja Rajavartiolaitoksen yhteistoiminnasta annettu laki

Lausunnolla olevassa mietinnössä esitetään myös, että Rikosseuraamuslaitos lisättäisiin yhteistyöviranomaisena poliisin, Tullin ja Rajavartiolaitoksen yhteistoiminnasta annettuun lakiin (687/2009), jäljempänä PTR-laki. Sisäministeriö pitää kannatettavana sitä, että Rikosseuraamuslaitoksen edustaja voisi osallistua PTR-rikostiedusteluyksikön toimintaan, jos se olisi tarpeen vankeusrangaistuksen aikaisten rikosten estämiseksi. Sisäministeriö toteaa kuitenkin, että PTR-lain tarkoituksena on sen 1 §:n mukaisesti edistää poliisin, Tullin ja Rajavartiolaitoksen yhteistoimintaa säännöksessä kuvatusti. Mietinnössä ehdotettu Rikosseuraamuslaitoksen osallistumista PTR-rikostiedusteluyksikön toimintaan koskeva kirjaus PTR-laissa olisi siten poikkeussäännös, koska voimassa oleva laki koskee nykyisellään ainoastaan PTR-viranomaisten välistä yhteistyötä.

Mikäli Rikosseuraamuslaitoksen osallistuminen PTR-rikostiedusteluyksikön toimintaan katsottaisiin tarkoituksenmukaisimmaksi kirjata PTR-lakiin, sisäministeriö esittää harkittavaksi, että siitä säädettäisiin kokonaan omassa pykälässään. Säännöksen muotoilua tulisi myös tarkentaa siten, että Rikosseuraamuslaitoksen edustajia voisi osallistua muun kuin matkustajatietoja käsittelevän PTR-rikostiedusteluyksikön toimintaan, jos se on tarpeen vankeusrangaistuksen aikaisten rikosten estämiseksi. Lisäksi asiaa koskevaan pykälään tulisi sisällyttää myös PTR-lain 6 §:ään ehdotettu viittaus henkilötietojen käsittelystä Rikosseuraamuslaitoksessa annettuun lakiin sekä se, että Rikosseuraamuslaitoksen tehtävistä ja niihin liittyvistä toimivaltuuksista on säädetty erikseen. Tällöin Rikosseuraamuslaitosta koskeva poikkeussääntely erottuisi riittävän selkeästi muusta PTR-viranomaisia koskevasta sääntelystä ja viittaus Rikosseuraamuslaitoksen henkilötietolakiin kohdentuisi suoraan Rikosseuraamuslaitoksen omien tehtävien hoitoon PTR-rikostiedusteluyksikössä.

## Vankilassa suoritettavaan valvontaan ehdotetut muutokset

Vankeuslain 16 luvun 1 §:ään ja tutkintavankeuslain 11 luvun 1 §:ään ehdotetaan lisättäväksi uusi 2 momentti, jossa säädettäisiin nykyistä tarkemmin vankilan yleisten tilojen valvonnasta. WC- ja peseytymistiloihin ehdotetaan kategorista teknisen valvonnan kieltoa. Tätä kieltoa ei yksityiskohtaisissa perusteluissa ole erikseen avattu. Yleisellä tasolla on vain todettu (s. 51), että myös poliisin säilyttämien henkilöiden kohtelusta annetun lain (841/2006) uudistusta valmisteltaessa on ilmennyt tarve täsmentää tätä lakia vastaavalla tavalla. Sisäministeriö toteaa, ettei niin sanotun putkalain uudistusta koskeva esitysluonnos ole ollut vielä edes lausuntokierroksella, minkä vuoksi ei voida todeta, että vankeuslakiin tältä osin kaavaillut muutokset olisivat vastaavia putkalakiin kaavailtujen muutosten kanssa.

Sisäministeriön käsityksen mukaan on vielä arvioitava, onko kategorinen wc- ja peseytymistilojen teknistä valvontaa koskeva kielto ehdottoman tarpeellinen. Yksityisyyden suojaan liittyvät näkökohdat ovat ymmärrettäviä ja jo perusoikeus- ja säätämisjärjestyssyistä asianmukaisesti huomioitava. Yksityisyyden suoja voitaisiin kuitenkin säännöstasolla huomioida ilman kategorista kieltoakin. Teknisen valvonnan tietynasteista mahdollistamista wc- ja peseytymistiloissa puoltaisivat painavat vankien henkilökohtaiseen ja laitosturvallisuuteen liittyvät syyt. Asianmukaisesti asiaa voitaisiin säännellä esimerkiksi siten, että teknistä valvontaa wc- ja peseytymistiloissa kieltämättä valvonnassa velvoitettaisiin nimenomaisella säännöksellä huomioimaan vankien yksityisyys erityisesti näissä tiloissa.

Lopuksi teknisenä huomiona todetaan, että Rajavartiolaitos kirjoitetaan isolla alkukirjaimella.

Kansliapäällikkö Ilkka Salmi

Erikoissuunnittelija Aino Tuovinen

Asiakirja on sähköisesti allekirjoitettu asianhallintajärjestelmässä. Sisäministeriö 29.08.2019 klo 11:05. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  | Ministeri Ohisalo  Valtiosihteeri Parviainen  Ministerin erityisavustajat  SM/PO  SM/RO |